Kinders se belange moet eerste kom by skolebesluit - Solidariteit WêreldSolidariteit Wêreld
Tuis › Mediaverklarings › Kinders se belange moet eerste kom by skolebesluit
Solidariteit het vandag sy ondersteuning uitgespreek vir die voortsetting van die skooljaar ondanks die koronaviruspiek. Dit volg nadat die Suid-Afrikaanse Demokratiese Onderwysersunie (SADOU) vroeër vandag geëis het dat die skole tydens die piektydperk weer moet sluit.
Werner Human, Solidariteit se adjunkbestuurshoof van Regsake en Navorsing, verduidelik: "Elke dag waarmee ons die skooljaar uitstel, veroorsaak net verdere skade aan ons kinders se sielkundige en opvoedkundige ontwikkeling. In plaas daarvan om gedurig vir redes te soek om op te hou klasgee, moet ons eerder met innoverende idees vorendag kom om klasse sover as moontlik te laat voortgaan."
Solidariteit voer verder aan dat daar eerder op voetsoolvlak hieroor besin moet word en dat skole self 'n baie beter idee het oor hoe, en óf hulle kan oopmaak, in plaas daarvan om 'n "one size fits all"-benadering te volg.
"Ons sien reeds reg oor die wêreld watter vrugte 'n gedesentraliseerde benadering afwerp. Skole het reeds met skeppende oplossings vorendag gekom – dinge soos dat 'n onderwyser die klas deur middel van videostroom vir 'n klas vol kinders aanbied, met 'n jonger persoon wat as tutor of toesighouer in die klaskamer optree. So word ouer onderwysers beskerm, maar kinders kry steeds die geleentheid om hul sosiale vaardighede te ontwikkel," verduidelik Human.
Solidariteit verduidelik dat dit in niemand se belang is nie, veral nie vir diegene wat tans beheerliggaamposte beklee, om nou skole reg oor die land regstreeks te sluit nie.
"Ons sien reeds 'n ontsettende afname in ouers se betaling van skoolfooie. Dit is verstaanbaar. Buiten vir ons huidige ekonomiese krisis, moet ons almal onthou dat skole bestaan om kinders op te voed. As hulle nie meer daardie doel dien nie, dan gaan mense rebelleer. Ongelukkig is dit dan nie net die skole wat swaarkry nie, maar ook die kinders en veral dan die beheerliggaamonderwysers wat bykans geheel en al hul poste sal kwyt wees," sluit Hennie Bierman, Hoof van Gildes by Solidariteit af.